Návrh ROZHODNUTIE RADY o pozícii, ktorú má prijať Európska únia v Spoločnom výbore EHPk zmene a doplneniu protokolu 4 (o pravidlách pôvodu) k Dohode o EHP /* COM/2012/0133 final - 2012/0063 (NLE) */





DÔVODOVÁ SPRÁVA 1. KONTEXT NÁVRHU Cieľom návrhu rozhodnutia spoločného výboru je zmeniť protokol 4 Dohody o EHP, a najmä i) rozšíriť systém kumulácie na všetky krajiny, ktoré sa zúčastňujú na procese stabilizácie a pridruženia EÚ, ii) zahrnúť „miešanie cukru s akýmkoľvek materiálom“ do zoznamu operácií uvedených v článku 6 protokolu 4, ktoré sa považujú za spracovanie alebo opracovanie nedostatočné na priznanie štatútu pôvodu výrobkov a iii) opraviť niektoré chyby. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Podľa článku 1 ods. 3 nariadenia Rady (ES) č. 2894/94 o opatreniach na vykonávanie Dohody o EHP Rada na základe návrhu Komisie prijíma v mene Únie pozíciu k takýmto rozhodnutiam. Komisia predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti. 2012/0063 (NLE) Návrh ROZHODNUTIE RADY o pozícii, ktorú má prijať Európska únia v Spoločnom výbore EHP k zmene a doplneniu protokolu 4 (o pravidlách pôvodu) k Dohode o EHP RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 a článok 218 ods. 9, so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore[1], a najmä na jeho článok 1 ods. 3, so zreteľom na návrh Európskej komisie, keďže: (1) Protokol 4 k Dohode ustanovuje kumuláciu pôvodu medzi Európskou úniou a Islandom, Nórskom, Švajčiarskom (vrátane Lichtenštajnska), Faerskými ostrovmi, Tureckom a ktoroukoľvek inou krajinou, ktorá je na základe Barcelonského vyhlásenia prijatého na euro-stredozemskej konferencii, ktorá sa konala 27. – 28. novembra 1995, účastníkom euro-stredozemského partnerstva[2]. (2) V záujme rozvoja obchodu a podpory regionálnej integrácie je vhodné rozšíriť systém kumulácie na všetky krajiny, ktoré sa zúčastňujú na procese stabilizácie a pridruženia EÚ[3]. (3) Je vhodné zahrnúť „miešanie cukru s akýmkoľvek materiálom“ do zoznamu operácií uvedených v článku 6 protokolu 4, ktoré sa považujú za spracovanie alebo opracovanie nedostatočné na priznanie štatútu pôvodu výrobkov, PRIJALA TOTO ROZHODNUTIE: Článok 1 Pozícia, ktorú má Únia prijať v Spoločnom výbore EHP k navrhovanej zmene a doplneniu protokolu 4 (o pravidlách pôvodu) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA Návrh ROZHODNUTIE SPOLOČNÉHO VÝBORU EHP ktorým sa mení a dopĺňa protokol 4 (o pravidlách pôvodu) k Dohode o EHP SPOLOČNÝ VÝBOR EHP, so zreteľom na Dohodu o Európskom hospodárskom priestore zmenenú a doplnenú protokolom, ktorým sa upravuje Dohoda o Európskom hospodárskom priestore, ďalej len „dohoda“, a najmä na jej článok 98, keďže: (1) Protokol 4 k dohode bol zmenený a doplnený rozhodnutím Spoločného výboru EHP č. ... z …[4]. (2) Protokol 4 k Dohode ustanovuje kumuláciu pôvodu medzi Európskou úniou a Islandom, Nórskom, Švajčiarskom (vrátane Lichtenštajnska), Faerskými ostrovmi, Tureckom a ktoroukoľvek inou krajinou, ktorá je na základe Barcelonského vyhlásenia prijatého na euro-stredozemskej konferencii, ktorá sa konala 27. – 28. novembra 1995, účastníkom euro-stredozemského partnerstva[5]. (3) V záujme rozvoja obchodu a podpory regionálnej integrácie je vhodné rozšíriť systém kumulácie na všetky krajiny, ktoré sa zúčastňujú na procese stabilizácie a pridruženia EÚ[6]. (4) Paneuro-stredomorský systém kumulácie pôvodu je založený na regionálnom dohovore o paneuro-stredomorských preferenčných pravidlách pôvodu, s ktorým je protokol 4 k dohode zosúladený. (5) Regionálny dohovor o paneuro-stredomorských preferenčných pravidlách pôvodu nevedie k celkovo menej výhodnej situácii v porovnaní s predchádzajúcimi vzťahmi medzi partnermi v oblasti voľného obchodu, ktorí uplatňujú paneurópsky alebo paneuro-stredomorský systém kumulácie pôvodu. (6) Sú potrebné niektoré zmeny a doplnenia s cieľom opraviť chyby v súčasnom znení protokolu 4 k dohode, PRIJAL TOTO ROZHODNUTIE: Článok 1 Protokol 4 k dohode sa mení a dopĺňa takto: 1. V odkaze na článok 32 v Obsahu sa slová „Vzájomná spolupráca“ nahrádzajú slovami „Administratívna spolupráca“. 2. Pod nadpisom Spoločné vyhlásenia v Obsahu sa slová „Spoločenstve“ nahrádzajú slovami „Európskej únii“. 3. V článku 3 ods. 1 sa slovo „Spoločenstve“ nahrádza slovami „Európskej únii“. 4. Znenie článku 3 ods. 2 sa nahrádza takto: „Bez toho, aby boli dotknuté ustanovenia článku 2, sa výrobky považujú za výrobky s pôvodom v EHP, ak tam boli získané, obsahujúce materiály s pôvodom na Faerských ostrovoch alebo v ktorejkoľvek krajine, ktorá je členom euro-stredozemského partnerstva na základe Barcelonského vyhlásenia prijatého na euro-stredozemskej konferencii, ktorá sa konala 27. a 28. novembra 1995, okrem Turecka[7] alebo v krajine, ktorá sa zúčastňuje na procese stabilizácie a pridruženia EÚ[8], za predpokladu, že opracovanie alebo spracovanie vykonané v EHP presahuje operácie uvedené v článku 6. Nie je potrebné, aby takéto materiály boli podrobené dostatočnému opracovaniu alebo spracovaniu.“ 5. V článku 3 ods. 5 pododseku 3 sa slovo „Spoločenstvo“ nahrádza slovami „Európska únia“ a slová „Komisia Európskych spoločenstiev“ nahrádzajú slovami „Európska komisia“. 6. V článku 4 ods. 2 sa slovo „Spoločenstva“ nahrádza slovami „Európskej únie“. 7. V článku 5 ods. 2 sa slová „sa nepoužijú“ nahrádzajú slovami „sa nemali použiť“. 8. V článku 6 ods. 1 sa za písmeno m) vkladá tento text: „n) miešanie cukru s akýmkoľvek materiálom;“ Súčasné písmená n) až p) sa menia na písmená o) až q). 9. V článku 31 ods. 1 sa slovo „Spoločenstva“ nahrádza slovami „Európskej únie“. 10. V článku 31 ods. 3 sa slová „Komisii Európskych spoločenstiev“ nahrádzajú slovami „Európskej komisii“. 11. Názov článku 32 sa nahrádza takto: „Administratívna spolupráca“ 12. V článku 32 ods. 1 sa slová „Komisii Európskych spoločenstiev“ nahrádzajú slovami „Európskej komisii“. 13. V poznámke 1 k prílohe 1 sa slová „článok 6“ nahrádzajú slovami „článok 5“. 14. V poznámke 3.1 k prílohe I sa slovo „Spoločenstve“ nahrádza slovami „Európskej únii“. 15. V poznámke pod čiarou 3 k prílohe VI sa slovo „Spoločenstvo“ nahrádza slovami „Európska únia“. 16. V názve a prvom pododseku Spoločného vyhlásenia o prijímaní dokladov o pôvode vystavených v rámci dohôd uvedených v článku 3 protokolu 4 k výrobkom s pôvodom v Spoločenstve, na Islande alebo v Nórsku sa slovo „Spoločenstve“ nahrádza slovami „Európskej únii“. 17. V prvom pododseku spoločného vyhlásenia týkajúceho sa Andorrského kniežatstva sa slová „Spoločenstve“ nahrádzajú slovami „Európskej únii“. 18. V prvom pododseku spoločného vyhlásenia týkajúceho sa Sanmarínskej republiky sa slová „Spoločenstve“ nahrádzajú slovami „Európskej únii“. Článok 2 Toto rozhodnutie nadobúda účinnosť […] pod podmienkou, že Spoločnému výboru EHP boli doručené všetky oznámenia podľa článku 103 ods. 1 dohody*. Článok 3 Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie. V Bruseli […] || Za Spoločný výbor EHP predseda […] || tajomníci Spoločného výboru EHP […] [1] Ú. v. ES L 305, 30.11.1994, s. 6. [2] Alžírsko, Egypt, Izrael, Jordánsko, Libanon, Maroko, Sýria, Tunisko, západný breh Jordánu a pásmo Gazy. [3] Albánsko, Bosna a Hercegovina, Chorvátsko, Bývalá juhoslovanská republika Macedónsko, Čierna Hora, Srbsko a Kosovo podľa rezolúcie BR OSN 1244/99. [4] Ú. v. EÚ L … [5] Alžírsko, Egypt, Izrael, Jordánsko, Libanon, Maroko, Sýria, Tunisko, západný breh Jordánu a pásmo Gazy. [6] Albánsko, Bosna a Hercegovina, Chorvátsko, Bývalá juhoslovanská republika Macedónsko, Čierna Hora, Srbsko a Kosovo podľa rezolúcie BR OSN 1244/99. [7] Alžírsko, Egypt, Izrael, Jordánsko, Libanon, Maroko, Sýria, Tunisko, západný breh Jordánu a pásmo Gazy. [8] Albánsko, Bosna a Hercegovina, Chorvátsko, Bývalá juhoslovanská republika Macedónsko, Čierna Hora, Srbsko a Kosovo podľa rezolúcie BR OSN 1244/99. * [Ústavné požiadavky neboli oznámené.] [Ústavné požiadavky boli oznámené.]